Քեթլին Լեդեկի

Քեթլին Ժենևիև (Քեթի) Լեդեկի ( (), ), ամերիկացի լողորդուհի, որը մասնագիտանում է ազատ ոճի լողում միջին և երկար մրցատարածություններում (200, 400, 800 և 1500 մետր)։ Յոթակի օլիմպիական չեմպիոն (յոթ կանանցից մեկը բոլոր մարզաձևերում, որոնք նվաճել են 7 ոսկե մեդալ), աշխարհի 15-ակի չեմպիոն։

Սահմանել և պարբերաբար թարմացրել է երեք համաշխարհային ռեկորդ՝ 400, 800 և 1500 մետր երկար ջրում ազատ ոճի լողով։ 2016 թվականի օգոստոսի 7-ին այդ տարածություններում 11 համաշխարհային ռեկորդ է սահմանել (յուրաքանչյուրում առնվազն 2-ական)։

Կենսագրություն 
Լողորդուհու հայրը՝ Դավիթ Լեդեկին, չեխական և հրեական ծագում ունեցող իրավաբան է, մայրը՝ Մերի Ջեն Հեյգանը, իռլանդացի է, նախկինում նույնպես լողորդ է եղել։ Մարզուհու պապը՝ Յարոմիր Լեդեկին (ծնվ.՝ 1927), ԱՄՆ է գաղթել Չեխոսլովակիայից 1947 թվականին, ամուսնացել է հրեական ծագում ունեցող կնոջ հետ, որը կորցրել էր իր բոլոր հարազատներին Հոլոքոստի ժամանակ։ Նրա հորեղբայրը՝ Ջոնաթան Ջոզեֆ Լեդեկին (ծնվ.՝ 1958), «Նյու Յորք Այլենդերս» հոկեյի ակումբի և «Բրիջպորտ Սաունդ Թայգերս» թիմի համասեփականատերն է, նախկինում՝ «Վաշինգտոն Քեփիթալզի» համասեփականատեր։

Սպորտային կարիերա 
ԱՄՆ-ի հավաքականի կազմում նորամուտը նշել է 15 տարեկանում Լոնդոնի Ամառային օլիմպիական խաղերում, որտեղ ոսկե մեդալ է նվաճել 800 մետր ազատ ոճում՝ առաջատար լինելով լողալու սկզբից մինչև նրա ավարտը և երկրորդ արդյունքը ցույց տալով մրցումների ողջ պատմության ընթացքում։

2013 թվականին ջրային մարզաձևերի աշխարհի առաջնությունում դարձել է աշխարհի քառակի չեմպիոն՝ աշխարհի նոր ռեկորդներ սահմանելով 800 և 1500 մետր ազատ ոճում:

2014 թվականի օգոստոսին Գոլդ Քոստում (Ավստրալիա) կայացած Խաղաղ օվկիանոսի առաջնությունում Լեդեկին ցույց է տվել 3 րոպե 58,37 վայրկյան արդյունք՝ սահմանելով նոր համաշխարհային ռեկորդ 400 մետր ազատ ոճում։

2015 թվականի օգոստոսին Կազանում ջրային մարզաձևերի աշխարհի առաջնությունում սահմանել է 1500 մետր (15:27,71) տարածության համաշխարհային ռեկորդ, իսկ հաջորդ օրը ևս մեկ անգամ բարելավել է իր նվաճումը (15:25,48)։ Նաև սահմանել է 800 մետր ազատ ոճի լողալու ռեկորդ՝ իր իսկ նախորդ ռեկորդը գերազանցելով ավելի քան 3 վայրկյանով (8:07,39)։ Այս երկու հաղթանակներից բացի Կազանում նվաճել է ևս երեք ոսկե մեդալ՝ 400 մետր ազատ ոճում՝ աշխարհի առաջնությունների ռեկորդով, 200 մետր ազատ ոճով և 4×200 մետր ազատ ոճում:

2016 թվականի Օլիմպիական խաղերում նվաճել է չորս ոսկե (200 մ, 400 մ, 800 մ, 4x200 մ) և մեկ արծաթե (4x100 մ) մեդալներ։

2020 թվականի Օլիմպիական խաղերում նվաճել է երկու ոսկե (800 մ, 1500 մ) և երկու արծաթե մեդալ (400 մ, 4x200 մ)։

Ծանոթագրություններ 

Ամերիկացի լողորդներ
2012 թվականի Ամառային օլիմպիական խաղերի չեմպիոններ
2016 թվականի Ամառային օլիմպիական խաղերի չեմպիոններ
2016 թվականի Ամառային օլիմպիական խաղերի արծաթե մեդալակիրներ
2020 թվականի Ամառային օլիմպիական խաղերի չեմպիոններ
2020 թվականի Ամառային օլիմպիական խաղերի արծաթե մեդալակիրներ